**Usmernenie - poskytovanie dotácie na podporu výchovy**

**k stravovacím návykom dieťaťa od 1.1.2022 do 31.8.2022**

Vzhľadom na právne úpravy zákona o dotáciách účinné od 1.1.2022 (§ 4 ods. 3 písm. c) zákona 544/2010 Z. z.) sa dotácia na podporu výchovy k stravovacím návykom dieťaťa (ďalej len „dotácia na stravu“) od 1.1.2022 do 31.8.2022 poskytuje deťom a žiakom, ak ide o:

1. deti v poslednom ročníku MŠ, ktoré nedovŕšili 6 rokov veku (5-ročné deti, príp. aj mladšie deti v poslednom ročníku MŠ zaradené na povinné predprimárne vzdelávanie), nakoľko na tieto deti je možné si uplatniť nárok na tzv. dvojnásobný daňový bonus;
2. deti v poslednom ročníku MŠ, ktoré dovŕšili 6 rokov veku a deti v ZŠ, ktoré nedovŕšili 15 rokov veku, ak žijú v domácnosti, ktorej členovia si neuplatnili (osoby so zdaniteľným príjmom), alebo si nemohli v zmysle zákona o dani z príjmov uplatniť nárok na zvýšený daňový bonus (napr. poberatelia dôchodkov, nezamestnaní);

*Odporúčame, aby rodičia tejto kategórie detí (od 6 do 15 rokov), ktorí majú nárok na uplatnenie si zvýšeného daňového bonusu uprednostnili uplatnenie si tohto daňového bonusu, nakoľko, ak sa na dieťa poskytne dotácia na stravu v zmysle § 4 ods. 3 písm. c) zákona o dotáciách zanikne im nárok na akýkoľvek daňový bonus úplne.*

1. deti v ZŠ, ktoré už dovŕšili 15 rokov veku (napr. z dôvodu opakovania ročníka, odkladu povinnej školskej dochádzky), nakoľko na tieto deti nie je možné z dôvodu veku dieťaťa si uplatniť zvýšený daňový bonus, ale je možné si uplatniť nárok na tzv. základný daňový bonus.

**Nárok na poskytnutie dotácie na stravu podľa § 4 ods. 3 písm. c) zákona o dotáciách preukazuje zákonný zástupca dieťaťa zriaďovateľovi školy čestným vyhlásením, a to nezávisle od veku dieťaťa**, t.j. povinnosť predloženia čestného vyhlásenia sa vzťahuje aj na zákonných zástupcov detí, ktoré nedovŕšili 6 rokov veku a sú v poslednom ročníku MŠ, resp. deti, ktoré dovŕšili 15 rokov veku.